Document ID: 32011R0789

KOMISIJOS ĮGYVENDINIMO REGLAMENTAS (ES) Nr. 789/2011
2011 m. rugpjūčio 5 d.
kuriuo pradedama sūrių, 2012 m. eksportuotinų į Jungtines Amerikos Valstijas pagal tam tikras GATT kvotas, eksporto licencijų skyrimo procedūra
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 171 straipsnio 1 dalį kartu su 4 straipsniu,
kadangi:
(1)
2009 m. lapkričio 27 d. Komisijos reglamento (EB) Nr. 1187/2009, nustatančio išsamias specialiąsias Tarybos reglamento (EB) Nr. 1234/2007 taikymo taisykles dėl pieno ir pieno produktų eksporto licencijų ir eksporto grąžinamųjų išmokų (2), III skyriaus 2 skirsnyje nustatyta, kad sūrių, eksportuojamų į Jungtines Amerikos Valstijas pagal kvotas, skiriamas remiantis susitarimais, sudarytais per daugiašales prekybos derybas, eksporto licencijos gali būti skiriamos pagal specialią procedūrą, kurią taikant gali būti skiriami privilegijuotieji Jungtinių Amerikos Valstijų (JAV) importuotojai;
(2)
tokią procedūrą reikėtų pradėti 2012 m. eksportui, taip pat nustatyti papildomas su ja susijusias taisykles;
(3)
administruodamos importą, kompetentingos JAV institucijos atskiria papildomą Europos Sąjungai per Urugvajaus raundą suteiktą kvotą ir per Tokijo raundą suteiktas kvotas. Eksporto licencijos turėtų būti skiriamos atsižvelgiant į tai, ar produktai gali būti eksportuojami pagal minėtą JAV kvotą, kaip nustatyta Jungtinių Amerikos Valstijų suderintame tarifų sąraše;
(4)
siekiant eksportuoti kuo didesnį kiekį pagal kvotas, kuriomis susidomėjimas yra nedidelis, reikėtų leisti teikti paraiškas eksportuoti visą pagal kvotą skirtą kiekį;
(5)
Komisija sukūrė elektroninio dokumentų tvarkymo ir procedūrų valdymo informacinę sistemą, naudojamą vidaus darbo procedūroms ir ryšiams su valdžios institucijomis, dalyvaujančiomis įgyvendinant bendrą žemės ūkio politiką. Laikoma, kad Reglamento (EB) Nr. 1187/2009 III skyriaus 2 skirsnyje ir šiame reglamente numatytus pranešimus galima teikti per tą sistemą laikantis 2009 m. rugpjūčio 31 d. Komisijos reglamento (EB) Nr. 792/2009, kuriuo nustatomos išsamios valstybių narių bendrojo rinkų organizavimo įgyvendinimo, tiesioginių išmokų tvarkos, žemės ūkio produktų gamybos ir pardavimo skatinimo, atokiausiems regionams ir mažosioms Egėjo jūros saloms taikomos tvarkos informacijos ir dokumentų teikimo Komisijai taisyklės (3). Kad būtų užtikrintas veiksmingas administravimas, valstybės narės turėtų naudotis ta informacine sistema, laikydamosi Reglamento (EB) Nr. 792/2009;
(6)
siekiant teisinio tikrumo ir aiškumo, turėtų būti nustatyta, kad šiame reglamente numatytos priemonės nustoja galioti 2012 m. pabaigoje;
(7)
šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento I priede išvardytų į Jungtines Amerikos Valstijas 2012 m. eksportuotinų produktų, kurių KN kodas yra 0406, eksporto licencijos pagal Reglamento (EB) Nr. 1187/2009 21 straipsnyje nurodytas kvotas išduodamos remiantis to reglamento III skyriaus 2 skirsniu ir šio reglamento nuostatomis.
2 straipsnis
1. Reglamento (EB) Nr. 1187/2009 22 straipsnyje nurodytos licencijų paraiškos (toliau - paraiškos) pateikiamos kompetentingoms institucijoms ne vėliau kaip 2011 m. rugsėjo 1-9 d.
2. Paraiškos priimamos tik tuo atveju, jeigu jose pateikta visa Reglamento (EB) Nr. 1187/2009 22 straipsnyje nurodyta informacija ir jeigu kartu pateikiami minėtame straipsnyje išvardyti dokumentai.
Jei šio reglamento I priedo 2 stulpelyje nurodytos tos pačios produktų grupės kiekis padalijamas į Urugvajaus raundo kvotą ir Tokijo raundo kvotą, licencijų paraiškos gali būti teikiamos tik pagal vieną iš šių kvotų ir jose nurodoma konkreti kvota, taip pat to priedo 3 stulpelyje pateikti grupės bei kvotos atpažinties duomenys.
Reglamento (EB) Nr. 1187/2009 22 straipsnyje nurodyta informacija pateikiama pagal šio reglamento II priede nustatytą formą.
3. Paraiškose pagal I priedo 3 stulpelyje nurodytas 22-Tokijo, 22-Urugvajaus, 25-Tokijo ir 25-Urugvajaus kvotas prašomas kiekis yra ne mažesnis kaip 10 tonų ir neviršija atitinkamos kvotos kiekio, nurodyto to priedo 4 stulpelyje.
Paraiškose pagal I priedo 3 stulpelyje nurodytas kitas kvotas prašomas kiekis yra ne mažesnis kaip 10 tonų ir neviršija 40 % atitinkamos kvotos kiekio, nurodyto to priedo 4 stulpelyje.
4. Paraiškos priimamos tik tuo atveju, jei pareiškėjai raštu nurodo, kad jie nepateikė kitų paraiškų tos pačios grupės produktams ir pagal tą pačią kvotą eksportuoti bei įsipareigoja to nedaryti.
Jeigu pareiškėjas vienoje ar daugiau valstybių narių pateikia kelias paraiškas tos pačios grupės produktams ir pagal tą pačią kvotą, visos jo paraiškos laikomos nepriimtinomis.
3 straipsnis
1. Ne vėliau kaip iki rugsėjo 16 d. valstybės narės praneša Komisijai apie pateiktas paraiškas eksportuoti kiekvienos grupės produktus ir, jeigu taikoma, apie paraiškas eksportuoti pagal I priede nurodytas kvotas.
Visi pranešimai, įskaitant pranešimus apie tai, kad paraiškų nepateikta, teikiami pagal Reglamentą (EB) Nr. 792/2009.
2. Pranešimuose apie kiekvieną grupę ir, jeigu taikoma, kiekvieną kvotą nurodoma:
a)
pareiškėjų sąrašas, jų pavadinimai, adresai ir nuorodos numeriai;
b)
kiekvieno pareiškėjo prašomi kiekiai, suskirstyti pagal produkto Kombinuotosios nomenklatūros kodus ir pagal Jungtinių Amerikos Valstijų suderinto tarifų sąrašo kodus (2011 m.);
c)
pareiškėjo paskirto importuotojo pavadinimas, adresas ir nuorodos numeris.
4 straipsnis
Vadovaudamasi Reglamento (EB) Nr. 1187/2009 23 straipsnio 1 dalimi Komisija nedelsdama nusprendžia dėl licencijų paskirstymo ir ne vėliau kaip iki 2011 m. spalio 31 d. apie tai praneša valstybėms narėms.
Valstybės narės per penkias darbo dienas nuo paskirstymo koeficientų paskelbimo praneša Komisijai remiantis Reglamento (EB) Nr. 1187/2009 23 straipsnio 2 dalimi paskirstytus kiekvienos grupės ir, jeigu taikoma, kiekvienos kvotos kiekius pagal kiekvieną pareiškėją, produkto kodą, pareiškėjo nuorodos numerį ir paskirtojo importuotojo nuorodos numerį.
Burtų keliu paskirti kiekiai pagal Reglamento (EB) Nr. 1187/2009 23 straipsnio 2 dalį paskirstomi pagal atskirus KN kodus proporcingai prašomiems produktų kiekiams pagal KN kodus.
Pranešimas teikiamas pagal Reglamentą (EB) Nr. 792/2009.
5 straipsnis
Iki licencijų išdavimo, bet ne vėliau kaip iki 2011 m. gruodžio 15 d., valstybės narės patikrina pagal šio reglamento 3 straipsnį ir Reglamento (EB) Nr. 1187/2009 22 straipsnį pateiktą informaciją.
Nustačius, kad veiklos vykdytojas, kuriam išduota licencija, pateikė neteisingą informaciją, licencija panaikinama, o užstatas negrąžinamas. Valstybės narės apie tai nedelsdamos praneša Komisijai. Pranešimas teikiamas pagal Reglamentą (EB) Nr. 792/2009 ir jame nurodoma ši su kiekviena grupe ir, jei taikoma, kiekviena kvota susijusi informacija:
a)
pareiškėjo nuorodos numeris;
b)
kiekvieno pareiškėjo prašomi kiekiai, suskirstyti pagal produkto Kombinuotosios nomenklatūros kodus ir pagal Jungtinių Amerikos Valstijų suderinto tarifų sąrašo kodus (2011 m.);
c)
paskirtojo importuotojo nuorodos numeris.
6 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis nustoja galioti 2012 m. gruodžio 31 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. rugpjūčio 5 d.

Labels: 3
17
18